**ÓRATERV/FOGLALKOZÁSTERV-ILLUSZTRÁCIÓ**

|  |  |
| --- | --- |
| **Szerző, cím** | Tóth Bálint: Egy kisfiú születése |
| **Tantárgyba ágyazódás** | Magyar nyelv és irodalom, történelem, ének-zene, hon-és népismeret |
| **Alsó/ felső tagozat** | Felső tagozat |
| **Ünnephez kapcsolódás** | Karácsony |
| **A foglalkozás/ óra témája** | Jézus születése |
| **A foglalkozás/ óra cél- és feladatrendszere** | Cél, hogy a tanulók a szereplőket azonosítsák a tetteikkel, feltárják az ok-okozati összefüggéseket. Vegyék figyelembe egymás javaslatait, s építsék be a csoportmunkába. A csoportmunka eredményét felhasználják a differenciált önálló munka során. A feladatra szánt idő alatt igényesen és magas színvonalon dolgozzanak. Képesek legyenek az olvasottakat, hallottakat részekre bontani, majd a részeket újra összerakva új produktumot létrehozni. Képesek legyenek együttműködésre.  Új ismereteket feldolgozó óra |
| **Tantárgyi kapcsolatok** | Magyar nyelv, informatika, vizuális kultúra, ének-zene |
| **Nagy gondolat** | Keressünk a tanultaktól eltérőt! |
| **Melléklet** | 1 db irodalmi mű |
| **Taneszközök** | Tablet, csomagolópapír, íróeszköz, mágnes, füzetek, irodalmi mű,  Váradi Józsefné átd.(2007): Magyar ünnepek, Apáczai Kiadó Kft., Celldömölk, 265. o. |
| **Felhasznált források** | Váradi Józsefné átd. (2007): Magyar ünnepek, Apáczai Kiadó Kft., Celldömölk, 265.o.  <https://www.youtube.com/watch?v=-DgXECd2IRY>  Letöltés ideje: 2024. 09.01. |

|  |  |  |  |  |  |  |  |
| --- | --- | --- | --- | --- | --- | --- | --- |
| **Idő** | **A foglalkozás/ óra menete** | **A pedagógus tevékenysége** | **A tanulók tevékenysége** | **Módszerek** | **Munkaformák** | **Taneszközök** | **Megjegyzés** |
| 5 perc | Ráhangolódás | Alapelvek, tanulói szerepek megbeszélése, tanári motiváció | Alapelvek, tanulói szerepek értelmezése | DFHT-KIP | frontális |  |  |
| 2 perc | Csoportalakítás | A pedagógus kézfelemeltetéssel nyugtázza a tanulói szerepeket. | A tanulói szerepek nyugtázása kézfelnyújtással |  | frontális | rotációs táblázat |  |
| 17 perc | Fő rész  (csoportmunka) | Feladatok kiosztása  A csoportok munkájának segítése | A tanulók csoportokban dolgoznak a nyitott végű feladatokon. |  | csoportmunka | tablet, csomagolópapír, írószer, irodalmi mű, csoportfeladatok |  |
| 8 perc | Fő rész (a csoportok beszámolója) | A beszámoló munkájának segítése  Értékelés | Tanulói beszámoló a csoportmunkában végzett feladatról. |  | frontális | tábla, mágnes, tablet, elkészült csoportfeladat |  |
| 5 perc | Fő rész (differenciált egyéni feladatok) | A pedagógus kiosztja a személyre szabott feladatokat. A tanulók munkáját figyeli, ha igénylik, segíti. | A tanulók egyénileg dolgoznak a csoportmunkára épülő differenciált egyéni feladatokon. |  | egyéni | füzet, íróeszköz |  |
| 5 perc | Egyéni beszámolók | A pedagógus csoportonként a lehető legtöbb tanulónak alkalmat biztosít feladatának a bemutatására. | Az egyéni feladatok megoldásainak ismertetése az osztállyal. |  | frontális | füzetek |  |
| 3 perc | Értékelés | A tanulók csoportos és egyéni munkájának értékelése.  Pozitív megerősítés. | A tanár értékelésének meghallgatása. A tanulók értékelik a saját tevékenységüket, levonják a tanulságot, előre mutató javaslatokat tesznek. |  | frontális |  | - |

Keressük a tanultaktól eltérőt!

Mindannyian tudjuk, hogy Jézus születése idején nem volt busz, villamos, rendőr, mégis érdeklődéssel olvassuk a verset.

Gondolkodjunk el az eseményen a megszokottól eltérő szövegbe illesztve!

1. **csoportfeladat**

Olvassátok el önállóan a verset!

Jelöljétek meg a mai szóhasználatban élő szavakat!

Elevenítsétek fel a Jézus születésével kapcsolatos ismereteiteket!

Hajtsátok ketté a csomagolópapírt!

Az egyik oldalára olyan 5-6 mondatos naplóbejegyzést írjatok szemtanúként, amit már eddig is tanultatok, hallottatok!

A másik oldalára olyan 5-6 mondatos naplóbejegyzés kerüljön szemtanúként, ahogyan most elképzelnétek Jézus meglátogatását!

A versre és a fantáziátokra támaszkodjatok!

**Egyéni feladatok (1)**

Tanuló (1- felzárkóztatás): Húzd alá a csomagolópapíron a két naplóbejegyzés hasonló jelentésű mondatait!

Tanuló (2- tehetséggondozás): Vonj le 2-3 következtetést a csoportmunka alapján!

Tanuló (3): Fogalmazz meg 2-3 kérdést úgy, mintha te lennél a riporter! A csoportmunka alapján dolgozz!

Tanuló (4): Fejtsd ki a véleményedet a mai korban készült naplóbejegyzésről!

Tanuló (5): Szerinted helytálló lehet a mai korban készült naplóbejegyzés? Indokold meg a válaszodat!

1. **csoportfeladat**

Olvassátok el önállóan a verset!

Legyetek a gravírozás nagymesterei!

Tervezzetek két gravírozásra szánt érmét!

Az egyiken a korábbi ismereteknek megfelelően, a másikon a vers alapján ábrázoljátok Jézus látogatását!

Ne feledjétek, az éremnek két oldala van!

**Egyéni feladatok (2)**

Tanuló (1): Válaszd ki az egyik érmét! Ismertesd 4-5 mondatban, mint „pénzérme szakértő”!

Tanuló (2- felzárkóztatás): Válaszd ki az egyik érmét! Sorold fel, hogy miket látsz az oldalain!

Tanuló (3):Nézd meg jól a két érmét! Sorold fel, mi mindenre tudnád használni! Mellékelj indoklást!

Tanuló (4- tehetséggondozás): Jól nézd meg a két érmét! Vonj le következtetéseket a csoportmunka során felmerült gondolatok és az érmék kapcsán Jézus születésével kapcsolatosan!

Tanuló (5): Rajzold át az egyik érme oldalát úgy, hogy a te gondolkodásodat tükrözze Jézus születésével kapcsolatosan! Figyelj arra, hogy az érme másik oldalával összefüggésben legyen!

1. **csoportfeladat**

Olvassátok el önállóan a verset!

Készítsetek reklámot a TV-be Jézus születéséről a vers alapján!

**Egyéni feladatok (3)**

Tanuló (1): Készíts piktogramot a csoportmunkához!

Tanuló (2- felzárkóztatás): Fogalmazz meg két állítást a reklám alapján!

Tanuló (3- tehetséggondozás): Készíts montázst a reklám alapján Jézus születésével kapcsolatosan!

Tanuló (4): Tervezz iniciálét a reklámhoz a csoportmunka alapján!

Tanuló (5): Adj 2-3 figyelemfelkeltő címet a reklámnak a csoportmunka alapján!

1. **csoportfeladat**

Olvassátok el önállóan a verset!

Mutassátok be óriásplakát formájában a vers témáját! (szöveg+rajz)

Hangsúlyozzátok a versben olvasható új gondolatokat!

**Egyéni feladatok (4)**

Tanuló (1-felzárkóztatás): Válassz ki egy szót! Tervezd meg a szó betűtípusát, betűnagyságát úgy, hogy illeszkedjék a plakáthoz!

Tanuló (2-tehetséggondozás): Fogalmazz meg 4 soros keresztrímes verset a csoportmunka alapján!

Tanuló (3): Válassz ki egy-két szót a csoportmunkából! Magyarázd meg a jelentését!

Tanuló (4): Tervezz miniatúrát a csoportmunka alapján!

Tanuló (5): Tervezz kulcstartót a plakát alapján!

**1. számú melléklet**

**Tóth Bálint: Egy kisfiú születésére**

A lucfenyőn rigó fütyült,

a hegyen pásztorcsillag ült,

s három nagyfülű csöpp szamár

hátán jött a háromkirály.

A villamos szépen megállt,

a rendőr hármat szalutált,

néztük a furcsa menetet,

a kalauz is nevetett.

A buszról kucsmás, nagysubás,

fehérszakállú vén juhász

zökkent le, nyakában a kos,

övében fényes rézfokos,

bojtárja báránykát hozott,

és senki nem csodálkozott:

– Induljunk – mondták –, emberek,

látni a boldog kisdedet.

A küszöbön egy angyal ült.

– Még nem lehet! – szólt s elrepült.

Fénylett helye, míg visszaszállt,

kaput, ajtót szélesre tárt,

s mentünk, hogy végre lássuk őt,

ki mindőnk örömére jött.

Testén fehérlő pólya volt,

jászol helyett csöpp ágya volt,

lehelte boci meg szamár,

– álltunk, mint ki csodára vár –

s hogy felmutatta Mária,

sírt, akár más emberfia.