**ÓRATERV/FOGLALKOZÁSTERV-ILLUSZTRÁCIÓ**

|  |  |
| --- | --- |
| **Szerző, cím** | A pákozdi csata (kiskomáromi népmonda nyomán) |
| **Tantárgyba ágyazódás** | Magyar nyelv és irodalom, történelem, ének-zene, hon-és népismeret |
| **Alsó/ felső tagozat** | Felső tagozat |
| **Ünnephez kapcsolódás** | 1848. szeptember 29. A pákozdi csata emléknapja |
| **A foglalkozás/ óra témája** | A csata leírása |
| **A foglalkozás/ óra cél- és feladatrendszere** | Cél, hogy a tanulók a szereplőket azonosítsák a tetteikkel, feltárják az ok-okozati összefüggéseket. Vegyék figyelembe egymás javaslatait, s építsék be a csoportmunkába. A csoportmunka eredményét felhasználják a differenciált önálló munka során. A feladatra szánt idő alatt igényesen és magas színvonalon dolgozzanak. Képesek legyenek az olvasottakat, hallottakat részekre bontani, majd a részeket újra összerakva új produktumot létrehozni. Képesek legyenek együttműködésre.  Új ismereteket feldolgozó óra |
| **Tantárgyi kapcsolatok** | Magyar nyelv, vizuális kultúra, ének-zene |
| **Nagy gondolat** | Úristen, segítsd a magyart! |
| **Melléklet** | 1 db irodalmi mű |
| **Taneszközök** | Csomagolópapír, íróeszköz, mágnes, füzetek, irodalmi mű,  Váradi Józsefné átd.(2007): Magyar ünnepek, Apáczai Kiadó Kft., Celldömölk, 202-203. o. |
| **Felhasznált források** | Váradi Józsefné átd. (2007): Magyar ünnepek, Apáczai Kiadó Kft., Celldömölk, 202-203.o. |

|  |  |  |  |  |  |  |  |
| --- | --- | --- | --- | --- | --- | --- | --- |
| **Idő** | **A foglalkozás/ óra menete** | **A pedagógus tevékenysége** | **A tanulók tevékenysége** | **Módszerek** | **Munkaformák** | **Taneszközök** | **Megjegyzés** |
| 5 perc | Ráhangolódás | Alapelvek, tanulói szerepek megbeszélése, tanári motiváció | Alapelvek, tanulói szerepek értelmezése | DFHT-KIP | frontális |  |  |
| 2 perc | Csoportalakítás | A pedagógus kézfelemeltetéssel nyugtázza a tanulói szerepeket. | A tanulói szerepek nyugtázása kézfelnyújtással |  | frontális | rotációs táblázat |  |
| 17 perc | Fő rész  (csoportmunka) | Feladatok kiosztása  A csoportok munkájának segítése | A tanulók csoportokban dolgoznak a nyitott végű feladatokon. |  | csoportmunka | csomagolópapír, írószer, irodalmi mű, csoportfeladatok |  |
| 8 perc | Fő rész (a csoportok beszámolója) | A beszámoló munkájának segítése  Értékelés | Tanulói beszámoló a csoportmunkában végzett feladatról. |  | frontális | tábla, mágnes, tablet, elkészült csoportfeladat |  |
| 5 perc | Fő rész (differenciált egyéni feladatok) | A pedagógus kiosztja a személyre szabott feladatokat. A tanulók munkáját figyeli, ha igénylik, segíti. | A tanulók egyénileg dolgoznak a csoportmunkára épülő differenciált egyéni feladatokon. |  | egyéni | füzet, íróeszköz |  |
| 5 perc | Egyéni beszámolók | A pedagógus csoportonként a lehető legtöbb tanulónak alkalmat biztosít feladatának a bemutatására. | Az egyéni feladatok megoldásainak ismertetése az osztállyal. |  | frontális | füzetek |  |
| 3 perc | Értékelés | A tanulók csoportos és egyéni munkájának értékelése.  Pozitív megerősítés. | A tanár értékelésének meghallgatása. A tanulók értékelik a saját tevékenységüket, levonják a tanulságot, előre mutató javaslatokat tesznek. |  | frontális |  | - |

Úristen, segítsd a magyart!

A haza minden embernek mást jelent. A sportolókat – győzelem esetén – megtisztelik országuk himnuszával, a gyerekeket hazaszeretetre neveljük az iskolában, a felnőtteknek honvágyuk lehet, ha másik országban élnek. Vajon mit jelenthetett az emberek számára a haza akkor, amikor támadás érte? Erre keressük a választ az órán.

1. **csoportfeladat**

Olvassátok el a mondát váltóolvasással!

Képzeljétek el, hogy katonák toborzására kérnek titeket akkor, abban az időben!

Fogalmazzatok meg 6-8 mondatos toborzóbeszédet a monda alapján!

**Egyéni feladatok (1)**

Tanuló (1- felzárkóztatás): Sorold fel a toborzóbeszéd kulcsszavait!

Tanuló (2- tehetséggondozás): Olvasd el figyelmesen a csoportmunkátokat! Készíts jóslást indoklással együtt a toborzás eredményességéről!

Tanuló (3): Csoportosítsd a csoportmunka szavait egy általad választott szempont alapján!

Tanuló (4): Összegezd a csoportmunkátokat 3-4 mondatban!

Tanuló (5): Válaszd ki a csoportmunkából azt a gondolatot, amely alapja lehet az eredményes toborzásnak! Válaszodat indokold meg!

1. **csoportfeladat**

Olvassátok el a mondát stafétaolvasással!

Készítsetek toborzóplakátot a monda alapján!

**Egyéni feladatok (2)**

Tanuló (1): Gyűjts olyan hangutánzó, hangulatfestő szavakat, amelyek beleillenek a plakátba!

Tanuló (2- felzárkóztatás): Lásd el 3-4 kulcsszóval a plakátot!

Tanuló (3): Fogalmazz meg 2-3 soros ajánlást a toborzandó katonák számára a csoportmunka alapján!

Tanuló (4- tehetséggondozás): Gyűjtsd össze azokat az érzéseket, amelyeket a plakát kelt benned!

Tanuló (5): Készíts széljegyzetet a csoportmunkából! (Széljegyzet: könyvben vagy írásműben lévő magyarázat vagy kiegészítés a szöveghez, itt plakáthoz.)

1. **csoportfeladat**

Olvassátok el a mondát csillagolvasással!

Fogalmazzatok meg 5-6 olyan tételmondatot a monda alapján, amelyek később egy fogalmazás alapjául is szolgálhatnának!

(Tételmondat: olyan mondat, amely összefoglalja egy-egy bekezdés lényegét a szövegben.)

**Egyéni feladatok (3)**

Tanuló (1): Fogalmazz meg egy igaz, s egy hamis állítást a csoportmunka alapján!

Tanuló (2- felzárkóztatás): Alakítsd át a csoportmunka egyik mondatát más mondatfajtává, mint amilyen!

Tanuló (3- tehetséggondozás): Készíts gondolattérképet a csoportmunka alapján!

Tanuló (4): Ritmizáld az egyik tételmondatot!

Tanuló (5): Találj ki egy jelrendszert a tételmondatokhoz!

1. **csoportfeladat**

Olvassátok el a mondát!

Készítsetek 6-7 mondatos naplóbejegyzést egy olyan lakos nevében, aki hallott Jellasics támadásáról!

Figyeljetek arra, hogy az olvasott monda alapgondolatait tartalmazza!

**Egyéni feladatok (4)**

Tanuló (1-felzárkóztatás): Másold le a naplóbejegyzés egyik mondatát hibátlanul!

Tanuló (2-tehetséggondozás): Képzeld el, hogy jeltolmács vagy! Magyarázd el a naplóbejegyzést az általad kitalált jelrendszer segítségével!

Tanuló (3): Válassz ki 4-5 szót a csoportmunkából! Tedd fordított ábécé sorrendbe!

Tanuló (4): Fogalmazz meg messenger üzenetet a barátodnak a csoportmunka alapján!

Tanuló (5): Készíts egy rigmust a csoportmunka alapján! (Rigmus: egy alkalomra szóló, néhány soros tréfás szöveg.)

1. **sz. melléklet**

**A pákozdi csata**

**(Kiskomáromi népmonda nyomán)**

* Szállt a rémhír, de jött utána a katonaság is: Jellasics horvát bán megtámadta a Dunántúlt. Elözönlötte a sereg Zala megyét is, egy este a horvátok Kiskomárom mellett, (…) a nagypajtai réten vertek tábort.

Késő este egy tiszt verte fel a bírót álmából:

* Vágómarhát, kenyeret, tüzelőt és szénát a bán seregének, mert ha nem, felégetjük a falut!

Kiugrik a bíró az ágyából erre a szóra, siet mindent előteremteni, és a község három napon át mindennel ellátta a horvátokat, csak hogy a falut meg az életét megtartsa.

A magyar csapatok mindenütt visszavonultak a bán serege elől. A minisztérium mindenáron békét akart, a tisztek egy része pedig semmiképpen se kívánt fegyvert fogni Jellasics ellen.

No, ha nem, a bán azzal dicsekedett, hogy meg sem áll Pestig ezzel a nagy sereggel.

Csakhogy ehhez még másnak is volt ám szava! Amikor Pesten híre futott, hogy Jellasics megtámadta az országot, ezrével jelentkeztek önkéntesnek. Nemcsak a magyar ifjúság ragadott fegyvert, hanem a Pesten élő franciák is, ezenfelül másfél ezer bécsi szabadságharcos tartott velük.

Jellasics bán hatalmas seregét Székesfehérváron gyűjtötte össze, a magyar haderő pedig a Velencei-tó és Pátka közötti dombokon helyezkedett el.

A horvátok kétszer annyian voltak, a bán biztosra vette a győzelmet, hiszen a magyar sereg eddig csak visszavonult előle, különben is, különben is részben kapára-kaszára kapott parasztokból állt.

Az ütközet előtt meglátja ám az egyik huszár, hogy a pajtása imára kulcsolja kezét, és Isten segítségét kéri. Azt mondja neki amúgy huszár módra:

* Így imádkozz Pista: Na, Úristen, ne segítsd most se a magyart, se az ellenséget, csak azt a csodát nézd, amit mi csinálunk!
* Csináltak is csodát: úgy szétverték Jellasics seregét, mint a parancsolat. A hírmondónak hagyott horvátok még napok múlva is kettesével-hármasával szökdöstek hazafelé. Sokat megöltek közülük, de sokat segítettek is kenyérrel, mert nagyon síránkoztak, hogy a családjuk várja őket haza.