**ÓRATERV/FOGLALKOZÁSTERV-ILLUSZTRÁCIÓ**

|  |  |
| --- | --- |
| **Szerző, cím** | Arany János: Alkalmi vers |
| **Tantárgyba ágyazódás** | Magyar nyelv és irodalom, ének-zene |
| **Alsó/ felső tagozat** | Felső tagozat |
| **Ünnephez kapcsolódás** | Újév |
| **A foglalkozás/ óra témája** | Új esztendő, jókívánságok az új esztendőre |
| **A foglalkozás/ óra cél- és feladatrendszere** | Cél, hogy a tanulók a szereplőket azonosítsák a tetteikkel, feltárják az ok-okozati összefüggéseket. Vegyék figyelembe egymás javaslatait, s építsék be a csoportmunkába. A csoportmunka eredményét felhasználják a differenciált önálló munka során. A feladatra szánt idő alatt igényesen és magas színvonalon dolgozzanak. Képesek legyenek az olvasottakat, hallottakat részekre bontani, majd a részeket újra összerakva új produktumot létrehozni. Képesek legyenek együttműködésre.  Új ismereteket feldolgozó óra |
| **Tantárgyi kapcsolatok** | Magyar nyelv, informatika, vizuális kultúra, ének-zene |
| **Nagy gondolat** | Mit kívánjak az új esztendőre? |
| **Melléklet** | 1 db irodalmi mű |
| **Taneszközök** | Tablet, csomagolópapír, íróeszköz, mágnes, füzetek, irodalmi mű, Magyar értelmező kéziszótár  Váradi Józsefné átd.(2007): Magyar ünnepek, Apáczai Kiadó Kft., Celldömölk, 13. o. |
| **Felhasznált források** | Váradi Józsefné átd. (2007): Magyar ünnepek, Apáczai Kiadó Kft., Celldömölk, 13.o.  (letöltés ideje: 2023.01.14.) |

|  |  |  |  |  |  |  |  |
| --- | --- | --- | --- | --- | --- | --- | --- |
| **Idő** | **A foglalkozás/ óra menete** | **A pedagógus tevékenysége** | **A tanulók tevékenysége** | **Módszerek** | **Munkaformák** | **Taneszközök** | **Megjegyzés** |
| 5 perc | Ráhangolódás | Alapelvek, tanulói szerepek megbeszélése, tanári motiváció | Alapelvek, tanulói szerepek értelmezése | DFHT-KIP | frontális |  |  |
| 2 perc | Csoportalakítás | A pedagógus kézfelemeltetéssel nyugtázza a tanulói szerepeket. | A tanulói szerepek nyugtázása kézfelnyújtással |  | frontális | rotációs táblázat |  |
| 17 perc | Fő rész  (csoportmunka) | Feladatok kiosztása  A csoportok munkájának segítése | A tanulók csoportokban dolgoznak a nyitott végű feladatokon. |  | csoportmunka | tablet, csomagolópapír, írószer, irodalmi mű, csoportfeladatok |  |
| 8 perc | Fő rész (a csoportok beszámolója) | A beszámoló munkájának segítése  Értékelés | Tanulói beszámoló a csoportmunkában végzett feladatról. |  | frontális | tábla, mágnes, tablet, elkészült csoportfeladat |  |
| 5 perc | Fő rész (differenciált egyéni feladatok) | A pedagógus kiosztja a személyre szabott feladatokat. A tanulók munkáját figyeli, ha igénylik, segíti. | A tanulók egyénileg dolgoznak a csoportmunkára épülő differenciált egyéni feladatokon. |  | egyéni | füzet, íróeszköz |  |
| 5 perc | Egyéni beszámolók | A pedagógus csoportonként a lehető legtöbb tanulónak alkalmat biztosít feladatának a bemutatására. | Az egyéni feladatok megoldásainak ismertetése az osztállyal. |  | frontális | füzetek |  |
| 3 perc | Értékelés | A tanulók csoportos és egyéni munkájának értékelése.  Pozitív megerősítés. | A tanár értékelésének meghallgatása. A tanulók értékelik a saját tevékenységüket, levonják a tanulságot, előre mutató javaslatokat tesznek. |  | frontális |  | - |

Mit kívánjak az új esztendőre?

Az újév első napján gyakran tesznek az emberek fogadalmat, vagy éppen jókívánságokat mondanak egymásnak. Olvassuk el Arany János jókívánságait! Tegyük fel a kérdést: Miben más a költő jókívánsága, mint a miénk?

1. **csoportfeladat**

Olvassátok el önállóan a verset!

Képzeljétek el, hogy felkérnek titeket illusztrációkkal ellátott lapozható naptár készítésére!

Készítsetek a naptárhoz illusztrációkat!

Válasszatok ki 6 hónapot! Tekintsetek el a napok pontos megjelenítésétől!

**Egyéni feladatok (1)**

Tanuló (1- felzárkóztatás: Sorold fel a hónapokat a csoportmunka alapján!

Tanuló (2- tehetséggondozás): Számozd meg a hónapokat – az általad tartott- fontossági sorrend szerint! A válaszodat indokold meg!

Tanuló (3): Készíts kulcsszógyűjteményt a csoportmunka alapján! Egy hónaphoz lehetőleg 1 szó kerüljön!

Tanuló (4): Adj címet a csoportmunkában elkészített hónapok illusztrációinak!

Tanuló (5): Készíts egy könyvjelzőt a jókívánságok egyikéből a csoportmunka alapján!

1. **csoportfeladat**

Olvassátok el önállóan a verset!

Szerkesszetek a tableten jókívánság ablakokat a versszakoknak megfelelően!

Fogalmazzatok meg 1-1 jókívánságot a vers alapján!

**Egyéni feladatok (2)**

Tanuló (1): Válaszd ki az egyik ablakot! Komponálj a jókívánsághoz zenét!

Tanuló (2- felzárkóztatás): Számozd meg az ablakokat! Tedd – általad tartott - fontossági sorrendbe a számokat az ablakok tartalma alapján!

Tanuló (3): Keress az interneten a csoportmunkátokhoz megfelelő zenedarabot! A válaszodat indokold meg!

Tanuló (4- tehetséggondozás): Fogalmazz meg egy fohászt Istenhez a kívánságok felhasználásával!

Tanuló (5): Alkoss mondókát az egyik ablak szövegének a felhasználásával!

1. **csoportfeladat**

Olvassátok el önállóan a költeményt!

Rajzoljatok 6 lépcsős piramist!

Vitassátok meg, hogy a piramis melyik lépcsőjére melyik kívánság kerülne fontosság szerint!

Indokoljátok meg a döntéseteket!

**Egyéni feladatok (3)**

Tanuló (1): Válassz ki egy piramis lépcsőt! Készíts hozzá színkompozíciót! Indokold meg a színösszeállítást!

Tanuló (2- felzárkóztatás): Válaszd ki az egyik lépcsőn lévő kívánságot! Szerkessz belőle óhajtó mondatot!

Tanuló (3- tehetséggondozás): Találj ki egy találóskérdést az egyik ablak kívánsága alapján!

Tanuló (4): Használd az internetet! Rendelj képet a piramis lépcsőihez!

Tanuló (5): Fejezd be a mondatot! Ha az első kívánság teljesülne, akkor ….. stb.

1. **csoportfeladat**

Olvassátok el a verset!

Fogalmazzátok meg saját szavaitokkal a költő jókívánságait!

**Egyéni feladatok (4)**

Tanuló (1-felzárkóztatás): Karikázd be a kulcsszavakat a csomagolópapíron!

Tanuló (2-tehetséggondozás): Fogalmazd át a csoportmunkátokat tréfás újévi köszöntővé!

Tanuló (3): Fogalmazd át a csoportmunkátok szövegét a mai diáknyelvezetre!

Tanuló (4): Készíts szókeresőt a csoportmunka alapján!

Tanuló (5): Készíts szobrot önmagadból! Jelenítsd meg az egyik jókívánság lényegét!

1. **sz. melléklet**

Arany János: Alkalmi vers

Az uj évet (ócska tárgy!)  
Kell megénekelnem,  
Hálálkodva, ahogy illik,  
Poharat emelnem.  
Mit van mit kivánni még  
Ily áldott időben? -  
Adjon Isten, ami nincs,  
Ez uj esztendőben.

Olcsó legyen a kenyér,  
A gabona áros;  
Jól fizesse a tinót  
S nyerjen a mészáros,  
Mérje pedig szöszön-boron,  
Font kijárja bőven.  
Adjon Isten, ami nincs,  
Ez uj esztendőben.

Senkinek a nyakára  
Ne vigyenek kontót;  
Valaki csak ráteszen,  
Nyerje meg a lottót;  
Annyi pénzünk legyen, hogy!  
Még pedig pengőben.  
Adjon Isten, ami nincs,  
Ez uj esztendőben.

Szegény ember malacának  
Egy híja se essék;  
Messze járjon dög, halál,  
Burgonya-betegség;  
Orvos, bakó a díját  
Kapja heverőben.  
Adjon Isten, ami nincs,  
Ez uj esztendőben.

Tücski-hajcski baromnak  
Sokasuljon lába;  
Boci járjon mezőre,  
Gyermek iskolába;  
Gyarapodjék a magyar  
Számra, mint erőben.  
Adjon Isten, ami nincs,  
Ez uj esztendőben.

Kívül, belül maradjon  
Békében az ország;  
A vásárra menőket  
Sehol ki ne fosszák.  
Béke legyen a háznál  
És a szívredőben.  
Adjon Isten, ami nincs,  
Ez uj esztendőben.

A biró is, mint eddig,  
Tisztét jól betöltse:  
Víz kedviért a babát  
Soha ki ne öntse;  
Emberiség, igazság  
Egyik serpenyőben.  
Adjon Isten, ami nincs,  
Ez uj esztendőben.

Zenebona, babona,  
Huzavona vesszen!  
Visszavonás, levonás  
Minket ne epesszen.  
Legyen egység, türelem,  
Hit a jövendőben.  
Adjon Isten, ami nincs,  
Ez uj esztendőben.

Nagy uraink (ha élnek)  
Nőjenek nagyobbra;  
Áldozzanak, legyen is mit,  
Mégse üssék dobra;  
Nemzetiségünk mellett  
Buzogjanak hően.  
Adjon Isten, ami nincs,  
Ez uj esztendőben.

Író pedig írónak  
Szemét ki ne ássa, -  
Ne is legyen az idén  
Napfogyatkozása  
Jó erkölcs-, eszme-, hírnév-,  
S előfizetőben.  
Adjon Isten, ami nincs,  
Ez uj esztendőben.

Mire üssek még pohárt?  
Asszonyi hűségre?  
Barátság-, polgár-erény-,  
Vagy mi más egyébre?  
Hiszen ezek közöttünk  
Vannak *kelendőben.*  
Tudj' Isten, mi minden nincs  
Ez uj esztendőben!

(1853)