**ÓRATERV/FOGLALKOZÁSTERV-ILLUSZTRÁCIÓ**

|  |  |
| --- | --- |
| **Szerző, cím** | Arany János: Nemzetőr-dal |
| **Tantárgyba ágyazódás** | magyar irodalom, vizuális kultúra, pályaorientáció |
| **Alsó/ felső tagozat** | Felső tagozat |
| **Ünnephez kapcsolódás** | Szabadságharc 1848-1849-ben |
| **A foglalkozás/ óra témája** | A költők biztatása a haza szolgálatára |
| **A foglalkozás/ óra cél- és feladatrendszere** | Cél, hogy a tanulók vegyék figyelembe egymás javaslatait, s építsék be a csoportmunkába. A csoportmunka eredményét felhasználják a differenciált önálló munka során. A feladatra szánt idő alatt igényesen és magas színvonalon dolgozzanak. Képesek legyenek az olvasottakat, hallottakat részekre bontani, majd a részeket újra összerakva új produktumot létrehozni. Képesek legyenek együttműködésre.  Új ismereteket feldolgozó óra |
| **Tantárgyi kapcsolatok** | Magyar nyelv, vizuális kultúra, hit-és erkölcstan, informatika |
| **Nagy gondolat** | Harcba indulnál vagy sem? |
| **Melléklet** | 1 db irodalmi mű |
| **Taneszközök** | Csomagolópapír, íróeszköz, mágnes, tablet, füzetek, irodalmi mű,  Váradi Józsefné átd.(2007): Magyar ünnepek, Apáczai Kiadó Kft., Celldömölk, 210.o. |
| **Felhasznált források** | Váradi Józsefné átd. (2007): Magyar ünnepek, Apáczai Kiadó Kft., Celldömölk, 210.o.  https://www.arcanum.com/hu/online-kiadvanyok/Verstar-verstar-otven-kolto-osszes-verse-2/arany-janos-B084/1847-1852-B089/nemzetor-dal-B14D/  (Letöltés ideje: 2024.09.01.) |

|  |  |  |  |  |  |  |  |
| --- | --- | --- | --- | --- | --- | --- | --- |
| **Idő** | **A foglalkozás/ óra menete** | **A pedagógus tevékenysége** | **A tanulók tevékenysége** | **Módszerek** | **Munkaformák** | **Taneszközök** | **Megjegyzés** |
| 5 perc | Ráhangolódás | Alapelvek, tanulói szerepek megbeszélése, tanári motiváció | Alapelvek, tanulói szerepek értelmezése | DFHT-KIP | frontális |  |  |
| 2 perc | Csoportalakítás | A pedagógus kézfelemeltetéssel nyugtázza a tanulói szerepeket. | A tanulói szerepek nyugtázása kézfelnyújtással |  | frontális | rotációs táblázat |  |
| 17 perc | Fő rész  (csoportmunka) | Feladatok kiosztása  A csoportok munkájának segítése | A tanulók csoportokban dolgoznak a nyitott végű feladatokon. |  | csoportmunka | csomagolópapír, írószer, irodalmi mű, hangszer, csoportfeladatok |  |
| 8 perc | Fő rész (a csoportok beszámolója) | A beszámoló munkájának segítése  Értékelés | Tanulói beszámoló a csoportmunkában végzett feladatról. |  | frontális | tábla, tablet, mágnes, elkészült csoportfeladat |  |
| 5 perc | Fő rész (differenciált egyéni feladatok) | A pedagógus kiosztja a személyre szabott feladatokat. A tanulók munkáját figyeli, ha igénylik, segíti. | A tanulók egyénileg dolgoznak a csoportmunkára épülő differenciált egyéni feladatokon. |  | egyéni | füzet, íróeszköz |  |
| 5 perc | Egyéni beszámolók | A pedagógus csoportonként a lehető legtöbb tanulónak alkalmat biztosít feladatának a bemutatására. | Az egyéni feladatok megoldásainak ismertetése az osztállyal. |  | frontális | füzetek |  |
| 3 perc | Értékelés | A tanulók csoportos és egyéni munkájának értékelése.  Pozitív megerősítés. | A tanár értékelésének meghallgatása. A tanulók értékelik a saját tevékenységüket, levonják a tanulságot, előre mutató javaslatokat tesznek. |  | frontális |  | - |

Harcba indulnál vagy sem?

A szabadságharc idején a férfiak a csatatérre indultak, ha ellenség fenyegette az országot. A nemzetőrök 20-50 év közötti férfiak voltak. Gyalogos és lovas katonának jelentkezhettek. Megtanulták a fegyverforgatás tudományát.

1. **csoportfeladat**

Olvassátok el a verset!

Hallgassátok meg az általatok választott megzenésített verziót!

Készítsetek 6-8 mondatos riportot egy csatába induló katonával a vers alapján!

**Egyéni feladatok (1)**

Tanuló (1- felzárkóztatás): Készíts szókeresőt 6x6 rácsba a csoportmunka alapján!

Tanuló (2- tehetséggondozás): Legyél a katona belső hangja! Milyen gondolatok járhattak a katona fejében? Fogalmazd meg 3-4 mondatban!

Tanuló (3): Fogalmazz meg 3-4 dicsérő gondolatot a katona számára a csoportmunka alapján!

Tanuló (4): Képzeld el, hogy te is elkíséred a katonát! Adj 2-3 tanácsot a katona számára a csoportmunka alapján!

Tanuló (5): Képzeld el azt a helyzetet, hogy a katona megtagadja a szolgálatot! Vádold 2-3 mondatban a csoportmunka alapján!

1. **csoportfeladat**

Olvassátok el a verset!

Hallgassátok meg az általatok választott megzenésített verziót!

Dolgozzátok át Arany János versét 7-8 sorban úgy, hogy ellentétes tartalmat jelenítsen meg!

**Egyéni feladatok (2)**

Tanuló (1): Fogalmazd meg azokat az érzéseket, amik kavarognak benned a vers olvasása kapcsán!

Tanuló (2- felzárkóztatás): Húzd alá a csoportmunkában a negatív érzéseket sugalló szavakat! Alkoss szókígyót a szavak felhasználásával!

Tanuló (4- tehetséggondozás): Készíts tankockát! Olyan gondolatok kerüljenek az oldalaira, amik eszedbe jutnak a csoportmunka kapcsán!

Tanuló (3): Domborítsd ki a vers lényegét 3-4 mondatban!

Tanuló (5): Képzeld el, hogy egy idős néni olvassa ezt a verset! Tolmácsold a gondolatait 3-4 mondatban!

1. **csoportfeladat**

Olvassátok el a verset!

Hallgassátok meg az általatok választott megzenésített verziót!

Képzeljétek el, hogy kiplakátolják a katonai toborzást!

Készítsétek el a plakátot!

Figyelemfelkeltő legyen! Írást és rajzot egyaránt tartalmazhat.

**Egyéni feladatok (3)**

Tanuló (1): Nevezd meg a plakáton található témákat a toborzás keretein belül!

Tanuló (2- felzárkóztatás): Fogalmazz meg 2-3 észrevételt a plakáttal kapcsolatosan! (színek, formák, tartalom)

Tanuló (3): Tervezd meg a plakát szövegezésének formátumát! (betűtípusok, betűnagyság)

Tanuló (4-tehetséggondozás): Adj tanácsokat a plakát készítőinek! Gondolj a plakátkészítés kritériumaira!

Tanuló (5): Nézd meg jól a plakátot! Képzeld magad egy 20 éves férfi helyébe! Mit sugallhat számára a plakát? Fogalmazd meg!

1. **csoportfeladat**

Olvassátok el a verset!

Hallgassátok meg az általatok választott megzenésített verziót!

Képzeljétek magatokat egy 20 éves, harctérre induló katona helyébe! Írjatok 8-10 soros levelet a szüleinek a katona nevében a vers alapján!

Ügyeljetek a levélformára!

**Egyéni feladatok (4)**

Tanuló (1): Válaszd ki a levél egyik sorát! Írd le titkosírással! (A titkosírás módját te választhatod meg.)

Tanuló (2- felzárkóztatás): Jelöld a csomagolópapíron a levélszöveg tagolását!

Tanuló (3): Karikázd be azokat a szavakat, amelyek nélkül tartalmilag szétesik a szöveg!

Tanuló (4- tehetséggondozás): Értékeld a levelet tartalmilag és formailag egyaránt!

Tanuló (5): Az asztalodon találsz egy madzagot. Válassz ki olyan szavakat, amelyeket csomózással tudsz tolmácsolni a többiek felé!

1. sz. melléklet

**NEMZETŐR-DAL**

Süvegemen nemzetiszín rózsa,  
Ajakamon édes babám csókja;  
Ne félj, babám, nem megyek világra:  
Nemzetemnek vagyok katonája.

Nem kerestek engemet kötéllel;  
Zászló alá magam csaptam én fel:  
Szülőanyám, te szép Magyarország,  
Hogyne lennék holtig igaz hozzád!

Nem is adtam a lelkemet bérbe;  
Négy garajcár úgyse sokat érne;  
Van nekem még öt-hat garajcárom...  
Azt is, ha kell, hazámnak ajánlom.

Fölnyergelem szürke paripámat;  
Fegyveremre senki se tart számot,  
Senkié sem, igaz keresményem:  
Azt vegye hát el valaki tőlem!

Olyan marsra lábam se billentem,  
Hogy azt bántsam, aki nem bánt engem:  
De a szabadságért, ha egy íznyi,  
Talpon állok mindhalálig víni.

**(1848 ápr.)**